59 vas vir Krugersdorp-geweldPolisiebeamptes Maandag in Krugersdorp. Foto: Verskaf Altesaam 59 mense is in hegtenis geneem in verband met gewelddadige betogings oor misdaad in Krugersdorp aan die Wes-Rand. Kol. Lungelo Dlamini, provinsiale polisiewoordvoerder vir Gauteng, het Dinsdag aan Maroela Media gesê die mense is in hegtenis geneem op aanklag van openbare geweld. “Van die verdagtes sal moontlik ook van opsetlike saakbeskadiging en ander aanklagte aangekla word namate die polisie se ondersoek ontvou,” het Dlamini gesê. Volgens Dlamini is die polisie bewus van talle beserings wat deur sosiale media aan die lig gekom het, maar die polisie wag nog dat amptelike klagtes gemaak word. Dlamini het gesê verskeie eiendomme is beskadig, vyf huise is aan die brand gesteek, drie polisievoertuie is beskadig en daar is skade by die Kagiso- en Munsieville-polisiestasie aangerig. “Die Kagiso-polisiestasie se ruite is stukkend gegooi, maar bedrywighede daar gaan voort. Die Munsieville-polisiestasie het brandskade opgedoen en bedrywighede is daar opgeskort.” Inwoners van Kagiso en Munsieville is sedert verlede week op die oorlogspad nadat ŉ jong vrou in die gebied glo ontvoer is. Die inwoners het na haar gaan soek en onder meer drie beweerde dwelmhuise aan die brand gesteek. Die vrou is later glo gevind in een van die “dwelmhuise” wat aan ŉ buitelander behoort. Die gemeenskap het Maandag se protesaksie glo beplan om Krugersdorp “skoon te maak” van dwelms, misdaad en mensehandel. Die inwoners is van mening die polisie doen nie genoeg om hul gemeenskap teen dié misdrywe te beskerm nie en beweer polisiebeamptes kry geld by dwelmhandelaars. Betogers het talle paaie versper en die middestad ontoeganklik gemaak. Talle ondernemings en skole moes vir hul eie veiligheid sluit. Die 59 verdagtes sal na verwagting vandag in die Krugersdorp-landdroshof verskyn. Die situasie in die gebied was teen Dinsdagoggend kalm, maar die polisie is in die gebied om die toestand te monitor. JUST IN: Police now fire rubber bullets and stun grenades as group threatens to march to town. #krugersdorpShutdown pic.twitter.com/cZbgIKAjrx — Lirandzu Themba (@LirandzuThemba) January 22, 2018